फावड़ा लेकर नाले में उतर पड़े जिला अधिकारी, मुख्यमंत्री ने की तारीफ - trending clicks Gallery AajTak - photo 4
फावड़ा लेकर नाले में उतर पड़े जिला अधिकारी, मुख्यमंत्री ने की तारीफ
मध्य प्रदेश में विदिशा के जिला कलेक्टर सोशल मीडिया पर चर्चा का विषय बने हुए हैं और लोग उनकी प्रशंसा कर रहे हैं. दरअसल, कलेक्टर कौशलेंद्र विक्रम सिंह हाथ में फावड़ा लेकर खुद नाली में सफाई करने उतर गए. राज्य के मुख्यमंत्री कमलनाथ ने भी उनकी तारीफ की है.
विदिशा कलेक्टर ने सफाई अभियान को लेकर अनोखी मिसाल पेश की है. वह अपने हाथ में फावड़ा और तसला लेकर खुद नाली में सफाई करने उतर पड़े. उन्हें ऐसा करते देख कर्मचारी और आम आदमी भी उनके साथ जुड़ गए और सफाई में लग गए.
स्थानीय लोगों का कहना है कि कलेक्टर कौशलेंद्र विक्रम सिंह इन दिनों रोज ऐसा करते हैं. वे हर रोज शहर की सड़क किनारे की नालियों की सफाई करते नजर आते हैं. उनके हाथ में फावड़ा होता है. जबकि साथ ही वे नालियों से निकलने वाले कचरे को तसले में भरकर फेंकते हैं.
मध्य प्रदेश के मुख्यमंत्री कमलनाथ ने कलेक्टर कौशलेंद्र विक्रम सिंह की तारीफ की है. कमलनाथ ने ट्वीट कर लिखा, 'विदिशा कलेक्टर व उनकी टीम द्वारा सफाई व्यवस्था को लेकर किया जा रहा कार्य सराहनीय व प्रशंसनीय है. यह दूसरों के लिए प्रेरक भी है. महात्मा गांधी जी का यही संदेश है कि कोई कार्य छोटा नहीं होता है, ठान लिया जाए तो हर चीज संभव है.'
वहीं खुद कलेक्टर कौशलेंद्र विक्रम सिंह ने मीडिया से बातचीत में कहा कि कर्मचारियों को डांट डपटकर सिर्फ औसत दर्जे का काम लिया जा सकता है, मगर प्रोत्साहन और स्वयं की सहभागिता से नतीजे निकाले जा सकते हैं. जो काम समाज के लिए करना है, उसमें समाज को साथ लेकर ही अच्छे से किया जा सकता है.
कौशलेंद्र विक्रम सिंह की तस्वीरें सोशल मीडिया पर खूब वायरल हो रही हैं. लोग उनकी तारीफ कर रहे हैं. वे नालियों की सफाई करते अपने हाथ से तसले में भरकर फेंकते हुए दिखाई दे रहे हैं.